Adalékok a gyermeki jogok magyarországi történetéhez

GYEMAFO 1993-1997[[1]](#footnote-1)

1993

április

A Közgyűlés a gyarapodó létszámú szervezet projekt-szerű működéséről határozott. A kialakuló munkacsoportok: Jogszabálytervezetek véleményezése; Közéleti Diákakadémia; Gyermekérdekek Szabadegyeteme; Jelentés a gyerekek helyzetéről Magyarországon; A gyermekstatisztikai adatgyűjtés helyzetének vizsgálata; Hejcei Hetek, Társadalmi jelentés a Gyermekjogi Egyezmény érvényesülésének magyarországi helyzetéről; Gyermekügyi önkormányzati szolgálat; Szakmai és regionális gyermekügyi találkozók; Gyermekellátási Kárjelentés; A gyermekellátás jövője; Sajtózsúr; Nemzetközi tájékozódás. (A közgyűlést Bersényi Iván társelnök hívta össze, az ülés levezető elnökei Gosztonyi Judit és Soltész Anikó voltak.

június

A Bihari Iskolaszövetség szervezett tanácskozást a gyermekmozgalmak helyzetéről.

A Fórum csatlakozott a Loránd Ferenc alapította Az iskolai Esélyegyenlőségért egyesület állásfoglalásához, mely a méltányos tankönyvellátást követelte.

A Fórum csatlakozott a VI. Nevelésügyi Kongresszus előkészítő bizottságához.

A MISZOT ellehetetlenülése nyomán a Fórum az újonnan alakult Nemzeti Gyermek- és Ifjúsági Tanácshoz csatlakozott.

október

A Fórum nyilatkozatban bírálta a táborozási pályázatok szakszerűtlenségeit.

december

A Fórum szorgalmazta az új Oktatási Törvényben megjelenő helyi érdekegyeztető szervezet, az iskolaszékek létrehozását.

1994

január

A Fórum élénk levélváltást folytatott kormányzati személyiségekkel kifogásolva, hogy a Gyermekjogi Egyezmény végrehajtásáról szóló magyarországi jelentés előkészítésébe a civileket nem vonták be.

május

A Fórum üdvözölte az Állampolgári Tanulmányok Központjának megalakulását.

A Fórum csatlakozott a „Tégy a gyűlölet ellen!” kampányhoz.

A májusi közgyűlésen megválasztott társelnökök: Csizmár Gábor, Loránd Ferenc, Papp György, Salamon Eszter, Sári Lajos, Trencsényi Tibor, Váradi István.

1995

április

Közgyűlésen köszöntötte a Fórum a Gyermek és Ifjúsági Érdekegyeztető Tanács létrejöttét. Üdvözölte azt is, hogy az Önkormányzati Törvény módosításakor bekerült a törvénybe a gyermek- és ifjúsági ügykör, elismerte, hogy az oktatási törvény módosítása minden korábbi változatnál erősebben érvényesíti a Gyermekjogi Egyezmény előírásait. (Köztudott, hogy az új törvényhozás a Diákjogi Charta legtöbb elemét szövegszerűen beemelte a törvénybe.)

Társelnökök: Gosztonyi Judit, Makai Éva, Migend Lászlóné, Papp György, Salamon Eszter, Trencsényi Tibor, Váradi István.

Óvott a társadalmi szervezetek költségvetési támogatásának csökkentésétől. Kifejezte aggodalmát az ifjúsági vagyon vesztése miatt.

október

Csizmár Gábor, aki az újjáalakult országgyűlésben képviselő lett a törvénymódosítási tervezethez kért szakmai segítséget a Fórumól.

december

A Gyermektanulmányok Alapítványának kuratóriuma: Horváth Péter, Bíró Endre, Büki Péter, Gárdos Attila, Illyés Judit, Könczei György, Papp György, Toldy-Schedel Emil, Aszmann Anna, Boros László, Keszler Mária.

A Fórum információkat kért a Zánkai Gyermekközpont átalakulásáról. Választ nem kapott.

1996

február

Magyar Bálint miniszter levélben tájékoztatja Salamon Eszter társelnököt a gyermeki jogok, diákjogok biztosításáról az oktatási törvénykezésben.

május

Makai Évát delegálta a Gyermekérdekek Magyarországi Fóruma a Magyar Rádió Közalapítvány kuratóriumába.

december

Elkészült az „éves jelentés”. Benne a gyermek- és ifjúsági szervezetek helyzetéről, a mentálhigiénés szűrőprogramról, az új közoktatási törvényről, a nemzetközi helyzetről, a kormány-jelentés kritikájáról, a gyermek-egészségügyről, az állami gondoskodásba vett fogyatékos gyermekek problémáiról, a gyermekvédelemről, a tehetségekről, a gyerekek elleni erőszak sajtóvisszhangjáról írt tanulmányok.

A fórum vitát kezdeményezett a készülő Gyermekvédelmi törvényről.

1997

május

A társelnöki kar: Révész György, Makai Éva, Gosztonyi Judit, Bíró Endre, Váradi István, Papp György, Nagy Ágnes, Trencsényi Tibor.

július

Fórum – MTV levélváltás a gyermekműsorok csökkenése ügyében.

augusztus

Debrecenben országos diákjogi konferencián vesz részt a Fórum. Az ülésen felvetődött Szülői Charta létrehozásának igénye.

november

Az Állampolgári Tanulmányok Központja gondozásában megjelent a Gyermekügyi Értesítő.

december

A Fórum javaslatot tesz az 1998. évi országgyűlési választásokon induló politikai erőknek Etikai kódex létrehozására, mely korlátozóan szabályozná a gyerekeknek üzenethordozóként való „felhasználását”. Az egyeztetésre szóló meghívást a Kereszténydemokrata Néppárt, a Munkáspárt és a Szabad Demokraták Szövetsége fogadta el.

1. Korábban Papp Györgynek és Trencsényi Imrének az Iskolakultúra című pedagógiai szakfolyóirat hasábjain 1993-ban megjelent írásában az alapítás és az első évek történetét mutattuk be. Jelen összeállítás Makai Éva és Trencsényi László szerkesztésében a Gyermekérdekek Magyarországi Fóruma nyomtatott Tájékoztatói alapján a mozgalom történetének második szakaszának történéseit foglalja össze. [↑](#footnote-ref-1)